Jong meisies wonder soms: Wie is ek? Dit verras hulle dikwels om te ontdek hulle is nie wie ander sê hulle is of wie hulle dalk self dink hulle is nie. Net God weet wie ons elkeen werklik is.
In haar inspirerende dagboek God se meisiekind help Wynter Pitts ampertiener-meisies om God se waarhede hieroor raak te sien. In 52 dagstukkies ontdek hulle:
· Wie God hulle gemaak het om te wees
· Hoe uniek en spesiaal hulle is
· Hoe hulle in hierdie wêreld pas
Ampertiener-meisies sal ontdek daar is niks meer bevredigend as om elke dag tyd saam met God deur te bring en die goddelike eienskappe van vriendelikheid, gehoorsaamheid en getrouheid uit te leef nie.
God se meisiekind sal jong meisies help om hulleself deur God se oë te sien en sy waarhede toe te laat om 'n werklike verskil in hulle lewens te maak.
Wat noem jy jou ma?
Jy kan haar dalk baie verskillende name noem wanneer jy haar aandag probeer kry – Ma, Mamma,
Mams. Ek is egter ook seker daar is 'n klompie name wat jy haar nooit sal noem nie.
My ma se naam is Viola. Toe ek nog 'n klein dogtertjie was, het almal haar Vi genoem. Almal behalwe ek en my boetie, natuurlik! As ons wou hê sy moes ons help, het ons nooit geskree: "Haai, Vi!" nie. Ek weet sy sou nie baie daarvan gehou het nie! Selfs al is haar naam Viola, sou dit baie oneerbiedig gewees het vir haar kinders om rond te loop en "Viola!" te skree! As 'n manier om respek aan haar te betoon, het ons haar Mamma genoem wanneer ons haar nodig gehad het of selfs net met haar wou praat.